Uhria yritettiin elvyttää, mutta hän kuoli.

Epäilty rikos tapahtui Keravan rautatieasemalla. Wikimedia Commons

Itä-Uudenmaan poliisilaitos sai lauantain ja sunnuntain välisenä aamuyönä tehtävän useamman henkilön tappelusta Keravan asemalla.

Poliisi kertoo tiedotteessaan, että se löysi tapahtumapaikalta henkilön tiedottomassa tilassa. Paikalla saatujen havaintojen perusteella uhriin oli kohdistettu väkivaltaa.

– Uhri menehtyi elvytystoimenpiteistä huolimatta, poliisi kertoo tiedotteessaan.

Poliisin tekemien selvitysten perusteella on syytä epäillä, että uhri kuoli ulkoisen väkivallan seurauksena.

Poliisi otti kiinni tapahtumapaikan läheisyydestä pian tapahtuman jälkeen kaksi henkilöä. Poliisin mukaan heidän on syytä epäillä syyllistyneen tappoon.

Sunnuntaina puolenpäivän jälkeen poliisi kertoi, että epäillyn henkirikoksen esitutkinta on edistynyt.

Tapauksesta on otettu kiinni 32-vuotias mies ja 37-vuotias nainen rikoksesta epäiltynä.

– Esitutkinnassa on selvinnyt, että on syytä epäillä uhrin pahoinpitelyn ja menehtymisen tapahtuneen miehen ja naisen toimesta yhdessä tuumin, poliisi kertoo tiedotteessaan.

Pahoinpitelyssä kuoli 56-vuotias mies.

Selvittelyssä on edelleen, tunsivatko henkilöt toisensa ja mitä tilanteessa on tapahtunut, kertoo Itä-Uudenmaan poliisilaitoksen yleisjohtaja, komisario Mikko Kiiski Iltalehdelle.

– Esitutkinta on koko ajan käynnissä. Pyrimme saamaan selvyyttä tapahtumien kulkuun, tuntevatko asianosaiset toisensa vai miten tämä tilanne on kärjistynyt.

Juttua päivitetty 9.12. kello 12.42 uusilla tiedoilla ja 12.54 komisario Mikko Kiisken kommenteilla.